Foto’s: 5 skoliere sterf in gru-botsingDie bus en die taxi se wrak. Foto: Verskaf Vyf leerders is Vrydag in ŉ gru-botsing in Mpumalanga dood. Joseph Mabuza, woordvoerder van die provinsiale departement vir gemeenskapsveiligheid en sekuriteit, het gesê die botsing het omstreeks 07:20 op die D2940-pad in die Kamdladla-nedersetting in Nkomazi plaasgevind. “ŉ Passasiersbus en ŉ minibustaxi, waarin hoër- en laerskoolleerders vervoer is, het mekaar reg van voor getref. Vier van die vyf leerders is op die toneel dood en ŉ vyfde leerder het in die hospitaal gesterf,” het Mabuza gesê. Altesaam 25 mense, onder wie die taxi se bestuurder, het ernstige tot kritieke beserings opgedoen en is na ŉ nabygeleë hospitaal geneem vir mediese behandeling. Die oorsaak van die ongeluk is onbekend en word ondersoek. Die polisie ondersoek ŉ saak van strafbare manslag. Die oorledenes se onderskeie ouderdomme kon nie dadelik bevestig word nie. Volgens Mabuza was drie van die oorledenes hoërskoolleerders en twee was in die laerskool.